รัฐบาลไทย-ข่าวทำเนียบรัฐบาล-รมว.มท.เป็นประธานเปิดงาน วันโลกรำลึกถึงผู้สูญเสียจากอุบัติเหตุทางถนน ประจำปี 2560  ภายใต้ประเด็นหลัก : เป้าหมายปี 2563 ลดการเสียชีวิตและการบาดเจ็บที่รุนแรงจากอุบัติเหตุทางถนนลง 50
วันพฤหัสบดีที่ 16 พฤศจิกายน 2560
รมว.มท.เป็นประธานเปิดงาน วันโลกรําลึกถึงผู้สูญเสียจากอุบัติเหตุทางถนน ประจําปี 2560  ภายใต้ประเด็นหลัก : เป้าหมายปี 2563 ลดการเสียชีวิตและการบาดเจ็บที่รุนแรงจากอุบัติเหตุทางถนนลง 50
รมว.มท.เป็นประธานเปิดงาน วันโลกรําลึกถึงผู้สูญเสียจากอุบัติเหตุทางถนน ประจําปี 2560 ภายใต้ประเด็นหลัก : เป้าหมายปี 2563 ลดการเสียชีวิตและการบาดเจ็บที่รุนแรงจากอุบัติเหตุทางถนนลง 50 %
วันนี้ (16 พ.ย. 60) เวลา 09.00 น. ที่ห้องกรุงธนบอลล์รูม โรงแรมรอยัลริเวอร์ กรุงเทพมหานครพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้อํานวยการศูนย์อํานวยการความปลอดภัยทางถนน เป็นประธานเปิดงาน วันโลกรําลึกถึงผู้สูญเสียจากอุบัติเหตุทางถนน ประจําปี 2560ซึ่งจัดขึ้นโดยศูนย์อํานวยการความปลอดภัยทางถนน (ศปถ.) ร่วมกับหน่วยงานภาครัฐ และภาคีเครือข่าย ภายใต้ประเด็นการรณรงค์ในหัวข้อ“เป้าหมายปี 2563 : ลดการเสียชีวิตและการบาดเจ็บที่รุนแรงจากอุบัติเหตุทางถนนลง 50 เปอร์เซนต์”โดยมี นายสุธี มากบุญ รัฐมนตรีช่วยว่าการกระทรวงมหาดไทย นายศุภชัย เอี่ยมสุวรรณ รองปลัดกระทรวงมหาดไทย พร้อมด้วยผู้บริหารระดับสูงของกระทรวงมหาดไทย และหน่วยงานในสังกัด รวมถึงผู้แทนจากหน่วยงานต่างๆ ที่เกี่ยวข้อง อาทิ กระทรวงสาธารณสุข กระทรวงคมนาคม สํานักงานตํารวจแห่งชาติ สถานเอกอัครราชฑูตอังกฤษประจําประเทศไทย องค์การอนามัยโลกประจําประเทศไทย องค์การสหประชาชาติ และกลุ่มภาคีเครือข่ายความปลอดภัยทางถนน เข้าร่วมงานซึ่งภายในงานผู้ร่วมงานได้ยืนสงบนิ่งเป็นเวลา 1 นาที และวางช่อดอกกล้วยไม้สีขาวไว้อาลัย เพื่อร่วมรําลึกถึงผู้สูญเสียจากอุบัติเหตุทางถนนที่ผ่านมา
โอกาสนี้รัฐมนตรีว่าการกระทรวงมหาดไทย ได้กล่าวว่ารัฐบาลภายใต้การนําของ พลเอก ประยุทธ์ จันทร์โอชา ได้ให้ความสําคัญและมีเจตนา มุ่งมั่น ตั้งใจที่จะแก้ไขปัญหา อุบัติเหตุ ทางถนนโดยได้มีนโยบายให้หน่วยงานราชการร่วมกับทุกภาคส่วน บูรณาการการดําเนินการภายใต้แนวคิดประชารัฐและได้มีการปรับปรุงแก้ไขกฎหมายในหลายกรณีเช่น การเพิ่มโทษกรณีเมาแล้วขับ การคาดเข็มขัดนิรภัยที่นั่งตอนหลัง โดยให้หน่วยงานที่รับผิดชอบบังคับใช้กฎหมายอย่างจริงจัง ปัจจุบันมีการนํานวัตกรรม และเทคโนโลยีต่างๆ มาปรับใช้เพื่อให้การดําเนินการด้านความปลอดภัยทางถนน เป็นไปอย่างรวดเร็วและมีประสิทธิภาพ ซึ่งสอดคล้องกับนโยบายรัฐบาลไทยแลนด์ 4.0 เพื่อมุ่งลดอัตราการเสียชีวิตและการบาดเจ็บที่รุนแรงจากอุบัติเหตุทางถนน และเพื่อให้ประชาชนมีความปลอดภัยในการเดินทาง มีคุณภาพชีวิตที่ดีขึ้น
สําหรับวันโลกรําลึกถึงผู้สูญเสียจากอุบัติเหตุทางถนน (World Day of Remembrance for Road Traffic Victims)ที่จัดขึ้นในครั้งนี้ สืบเนื่องมาจากองค์การอนามัยโลกได้กําหนดให้วันอาทิตย์ที่สามในเดือนพฤศจิกายนของทุกปีเป็นวันโลกรําลึกถึงผู้เสียชีวิตจากอุบัติเหตุทางถนน โดยมีวัตถุประสงค์เพื่อรณรงค์ให้ทุกภาคส่วนได้ตระหนักถึงความสําคัญของการแก้ไขปัญหาอุบัติเหตุบนท้องถนน รวมทั้งร่วมกันรําลึกถึงผู้ประสบอุบัติเหตุและครอบครัวที่ได้รับผลกระทบ ซึ่งการจัดงานในครั้งนี้ก็เพื่อกระตุ้นเตือนให้ทุกคนได้รําลึกถึงความสูญเสียที่เกิดขึ้นจากอุบัติเหตุทางถนน และตระหนักถึงความปลอดภัยในการใช้รถใช้ถนนร่วมกัน รวมทั้งเพื่อจุดประกายและสร้างกระแสให้ทุกภาคส่วนทั้งหน่วยงานภาครัฐภาคเอกชนภาคประชาสังคมและ และประชาชนเกิดความตื่นตัวร่วมเป็นส่วนหนึ่งในการป้องกันและแก้ไขปัญหาอุบัติเหตุทางถนนเพื่อลดความสูญเสียจากอุบัติเหตุทางถนนของประเทศไทย
รัฐมนตรีว่าการกระทรวงมหาดไทย ได้กล่าวเพิ่มเติมว่าในนามศูนย์อํานวยการความปลอดภัยทางถนน ขอแสดงความเสียใจและร่วมรําลึกถึงผู้สูญเสียจากอุบัติเหตุทางถนนทุกท่าน รวมทั้งขอเป็นกําลังใจ ให้แก่ผู้ประสบอุบัติเหตุทางถนนและครอบครัวของผู้สูญเสียทุกครอบครัว และขอให้เจ้าหน้าที่ผู้ปฏิบัติงานที่เกี่ยวข้องทุกฝ่ายมีความปลอดภัย มีพลังกายและใจที่เข้มแข็งเพื่อร่วมกันปฏิบัติหน้าที่ในการป้องกันและลดความสูญเสียจากอุบัติเหตุทางถนนต่อไป.
ครั้งที่ 171/2560
กองสารนิเทศ สํานักงานปลัดกระทรวงมหาดไทย
โทร. 0-22224131-2